b'\n_START_ARTICLE_\nTolminc\n_START_PARAGRAPH_\nTolminc je trdi sir, z za\xc5\xa1\xc4\x8ditenim geografskim poreklom, narejen na obmo\xc4\x8dju Zgornjega Poso\xc4\x8dja.\n_START_SECTION_\nZna\xc4\x8dilnosti\n_START_PARAGRAPH_\nPremer okroglih hlebcev, Tolminci jih imenujejo kola,  visokih 8 do 9\xc2\xa0cm, je 23 do 27\xc2\xa0cm. Te\xc5\xbea hlebca, z ozirom na velikost, varira med 3,5 in 5\xc2\xa0kg. Skorja Tolminca je slamnato rumenkaste barve, \xc4\x8dvrsta, gladka. Testo je rumenkaste barve, elasti\xc4\x8dno, povezano, z redkimi enakomerno razporejenimi o\xc4\x8desi, velikosti le\xc4\x8de ali graha. Vonj sira je zna\xc4\x8dilen in \xc4\x8dist, okus pa sladko pikanten.\n_START_SECTION_\nZgodovina\n_START_PARAGRAPH_\nIzdelava Tolminca ima ve\xc4\x8d kot 700-letno tradicijo. Prvi zapisi o njem segajo v 13. stoletje, ko je bil sir v zapisih naveden kot pla\xc4\x8dilno sredstvo za dajatve fevdalcem. 12. aprila 1756 je kot Formaggio di Tolmino - Tolminski sir, zapisan na ceniku sirov v mestu Videm, katerega original hrani dr\xc5\xbeavni arhiv v Vidmu.   Leta 1891 je na Tolminskem delovalo 18 mlekarskih in plan\xc5\xa1arskih zadrug, z glavno dejavnostjo predelavo mleka v sir in maslo ter prodajo mle\xc4\x8dnih izdelkov, zlasti v Gorico, \xc4\x8cedad in Trst,  katerih nadaljnji razvoj pa je zape\xc4\x8datila prva svetovna vojna. .\n_START_SECTION_\nProizvodnja\n_START_PARAGRAPH_\nTolminc izdelujejo iz surovega polnomastnega kravjega mleka, industrijsko pa iz toplotno obdelanega mleka. Tehnologija je povzeta po italijanskem siru Montasio.  Tolminski sir zorijo najmanj 60 dni, lahko pa tudi eno leto ali ve\xc4\x8d.\n_START_SECTION_\nZa\xc5\xa1\xc4\x8dita ozna\xc4\x8dbe porekla\n_START_PARAGRAPH_\nOriginalni Tolminc se ozna\xc4\x8di tudi s pripadajo\xc4\x8dim znakom Skupnosti za \xc5\xbeivilo z za\xc5\xa1\xc4\x8ditenim geografskim poreklom, ter z nacionalnim simbolom kakovosti.\n_START_SECTION_\nGastronomija\n_START_PARAGRAPH_\nTolminc je odli\xc4\x8den za narezke, tradicionalno ga uporabljajo pri pripravi frike, dobro zorjen pa je odli\xc4\x8den tudi v omakah.'